PARLAMENTUL ROMÂNIEI 
	Comisia pentru agricultură, silvicultură, industrie alimentară şi servicii  specifice

RAPORT

asupra propunerii legislative privind  acordarea de către stat a unui ajutor bănesc pentru producătorii agricoli care au însămânţat terenuri agricole în toamna anului 2004, precum şi pentru cei care au înfiinţat culturi agricole în primăvara anului 2005 

În conformitate cu prevederile art.89 din Regulamentul Camerei Deputaţilor, republicat în Monitorul Oficial al României, nr.35/16.01.2006, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu propunerea legislativă privind  acordarea de către stat a unui ajutor bănesc pentru producătorii agricoli care au însămânţat terenuri agricole în toamna anului 2004, precum şi pentru cei care au înfiinţat culturi agricole în primăvara anului 2005, transmisă cu adresa nr.P.l.-x 616 din 5 decembrie 2005 şi înregistrată sub nr.24/535/06.12.2005. 

La întocmirea raportului, Comisia a avut în vedere avizul Consiliului Legislativ nr.488/06.05.2005 şi punctul de vedere al Guvernului.                

Propunerea legislativă are ca obiect de reglementare acordarea unui ajutor financiar în valoarea de 205 mil.lei/ha, teren însămânţat, în toamna anului 2004 şi primăvara anului 2005 producătorilor agricoli care lucrează efectiv pământul, indiferent de natura exploataţiei, pentru procurarea de seminţe, îngrăşăminte chimice şi pesticide.
Propunerea legislativă privind acordarea de către stat a unui ajutor bănesc pentru producătorii agricoli care au însămânţat terenuri agricole în toamna anului 2004, precum şi pentru cei care au înfiinţat culturi agricole în primăvara anului 2005 face parte din categoria legilor ordinare, potrivit prevederilor art.73 din Constituţia României, republicată.

La dezbaterea proiectului a participat ca invita, în conformitate cu prevederile art.54 şi 55 din Regulamentul Camerei Deputaţilor, republicat în Monitorul Oficial al României, nr.35/16.01.2006,  domnul  Dănuţ Apetrei  –  secretar de stat în Ministerul Agriculturii, Pădurilor şi Dezvoltării Rurale.
La lucrările comisiei au fost prezenţi 24 de deputaţi, membri ai comisiei.

Propunerea legislativă a fost respinsă în unanimitate în şedinţa din                 24.01.2006, pentru următoarele considerente:


1.  Potrivit art.138 alin.5 din Constituţia României şi art.15 din Legea nr.500/2002 privind finanţele publice, cu modificările ulterioare, trebuia să se prevadă şi mijloacele necesare acoperirii cheltuielilor;


2. Având în vedere încheierea anului agricol 2004 – 2005, proiectul de lege este superfluu.  
Propunerea legislativă a fost respinsă de Senat în şedinţa din 28 noiembrie 2005.

Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat în Monitorul Oficial al României, nr.35/16.01.2006, este de competenţa decizională  a Camerei Deputaţilor.

